text: Premiere på storkereden
  06 marts 2017 kl. 15.03
  Reden står klar til at modtage storkene i Smedager, og ifølge formanden for storkene.dk er Annika på vej mod Danmark.
  Efter en renovering af reden og et nyt kamera har vi i dag premiere på storkereden.
  Selvom foråret kun lige er begyndt, så er formanden for storkene.dk, der passer reden ved Smedager, fortrøstningsfuld.
  - Storkene er på vej, det er helt sikkert. Jeg ved, at de storke, som har overvintret i Afrika, er ankommet til Israel, og det er det træk som Annika og Tommy er med i, siger formand for storkene.dk Jess Frederiksen til TV SYD.
  Det er dog ikke uden udfordringer at flyve fra Afrika til Danmark. Efter Israel skal fuglene igennem Libanon, som er berygtet for at skyde trækfugle ned for sjov. Herefter venter de vejrmæssige udfordringer i Europa.
  - Trækfuglene er meget afhængige af vejret. Der skal gerne være højtryk og god varme, men hvis der er lavtryk, så trækker de meget langsomt.
  Om det bliver Tommy og Annika, der kommer tilbage til deres sommerresidens i Smedager, eller to nye beboere ved Jess Frederiksen ikke, men storke skal der nok komme.
  - Engang i april, så er der gode chancer for at vi får en stork til reden.
  
  Du kan følge med i livet i reden døgnet rundt her og i vores natur-sektion.
  
  